PINEDO BUSTAMANTE (EH Bildu, 2016-06-02):
Bai, eskerrik asko, mahaiburu andrea.
Beno, gaur eztabaidagai izan dugun fundazioei buruzko lege proiektua eta, esan den moduan, hau ez da lehenengo aldia fundazioen sektorea arautzeko lege bat egiten dela Legebiltzar honetan. 12/1994 Legea aitzindaria izan zen, baina urteak pasa dira eta, testuinguruaz gain, faktoreak berak ere sekulako garapena izan du.
Errealitate berri honi erantzuteko bai fundazioen, bai hirugarrenen eta, jakina, sektore publikoaren segurtasun juridiko, gardentasun eta eraginkortasun beharrek, besteak beste, lege berri bat eskatzen zuten.
Fundazioen sektorea oso anitza da. Lan boluntarioaren bidez soilik bere aktibitatea burutzen dutenetik, enpresa handiei loturik dauden fundazioetara, era desberdinetakoak daude eta bakoitzak bere berezitasun propioak ditu.
Hau horrela izanik, Euskal Herria Bilduren helburua lege honi egineko ekarpenen bidez legea argia izatea, fundazio txikien jarduera erraztea, fundazio elkarteekin elkarlana sustatzea eta guztiontzat segurtasuna indartzea izan da beti ere.
Helburua hau izanik, 45 zuzenketa aurkeztu genizkion lege proiektuari, eta taldeen arteko elkarlanaren bidez onartu egin diren zuzenketak eta egindako erdibideko zuzenketak ikusita, gure proposamenak legean isla zuzena duela esan dezakegu.
Era desberdinetako zuzenketak egin izan ditugu. Asko, esan bezala, artikuluak argitze eta osatze aldera. Bestelako gure zuzenketen artean honako hauek azpimarratu nahi ditut.
Fundazioen jarduera errazteko 21. artikuluan, patronatuaren berrosotzea gauzatu ez denean, epe berria emango zaio patronatuari osaketa egiteko eta ez zuzenean babesletzat esku sartu.
32. artikuluan, urteko kontuen aurkezpenari dagokiola, akatsik atzematen bada, babesletzat fundazioaren patronatuari falta diren dokumentuak edo zuzendu beharrekoa eskatuko dio, epe jakin batean.
49. artikuluan, bereziki fundazio txikiak laguntzeko, babesletzaren eginkizunen artean, gehitzen dugu, aholkularitza ekonomiko-finantzarioa eta kontablea egitea.
54. artikuluan, fundazioen irregulartasun larrien aurrean, babesletza kudeaketa behin-behinean beregain hartu baino lehen, fundazioaren patronatuari somatutako irregulartasun larriak zuzentzeko aukera emango dio.
Informazio hobetze aldera eta gardentasunaren bidean, 26. artikuluan, xedapen eta (...) egintzat urtero babesletzari aurkeztu behar izango dizkio patronatuak memorian.
38. artikuluan, fundazioen bat egitea babesletzari komunikatu beharko zaio.
Fundazioen diru sarrerak eta errentak eskuratzeko aktibitateei dagokiola, 29. artikuluan gehitu egin dugu aktibitate edo zerbitzu horiek fundazioaren helburuaren interes orokorra eta erakundearen irabazi asmo eza gorde dezaten.
Fundazioen kontu ikuskaritzari dagokiola, 33. artikuluan lortu egin dugu, fundazio txikien onuran, ikuskaritza egin behar izateko betebeharreko baldintzak aldatzea. Eta segurtasuna eta gardentasuna indartzeko, babesletzaren iritziz egoera bereziak gertatzen direlako fundazioek kontu ikuskaritza aurkeztu behar baldin badute, beti ere babesletzak arrazoiak eman behar izango ditu.
Fundazioen segurtasuna ziurtatzeko arloan, 38. artikuluan, fundazioen bategitea ebazpen arrazoituaren bidez baino ezin izango du ukatu babesletzak. Eta berdin gertatuko da 39. artikuluan, bereizketari dagokiola.
54. artikuluan, behin-behineko kudeaketaren eskaera bera ere, fundazioen erregistroan inskribatu behar izango da.
Eta 49. artikuluan, babesletzaren eginkizunen artean sartzen dugu fundazio ondarearen osotasuna, nahikotasuna eta errentagarritasuna zaintzea.
Hauek dira gaur hemen dugun legearen azken testuan Euskal Herria Bilduren aldetik sartu izan ditugun hobekuntza batzuk. Bestelako hobekuntza tekniko asko sartu ditugu, berez testu hau nahiko teknikoa delako.
Espero dugu lege honen bidez Araba, Bizkaia eta Gipuzkoako fundazioen jarduera sendotzea, bertan aritzen diren guztien lana erraztea, eta fundazioen eta sektore publikoaren arteko elkarlana bera ere erraztea.
Eskerrik asko.